b'\n_START_ARTICLE_\nTesla metamorfoza\n_START_SECTION_\nZgodovina\n_START_PARAGRAPH_\n\xc5\xbde leta 2008 naj bi Anja Petrovi\xc4\x87 dobila kanalizirano sporo\xc4\x8dilo \xc2\xbbEstele iz ozvezdja Grui\xc2\xab, da se bo leta 2010 za\xc4\x8del proces prenove, metamorfoze. Leta 2009 naj bi Anja Petrovi\xc4\x87 med izvajanjem metode ponovne povezave dobila sporo\xc4\x8dilo iz duhovnega sveta, da naj rekonstruira Teslino zdravljenje. To naj bi se zgodilo meseca junija ali pa 25. septembra. Istega dne naj bi dobila \xc5\xa1e ve\xc4\x8d namigov, tako ali druga\xc4\x8de povezanih z elektroin\xc5\xbeenirjem Nikolo Teslo. V slede\xc4\x8dih mesecih je Anja Petrovi\xc4\x87 pod vplivom duhovne tehnologije ponovne povezave Erica Pearla in domnevnih kanaliziranih sporo\xc4\x8dil \xc2\xbbEstele iz ozvezdja Grui\xc2\xab\xc2\xa0rekonstruirala  Tesla metamorfozo. Za to je potrebovala devet mesecev, tekom katerih je \xc5\xa1la tudi \xc4\x8dez osebno metamorfozo.\n_START_SECTION_\nPoimenovanje\n_START_PARAGRAPH_\nTesla metamorfoza je dobila ime po Nikoli Tesli. Metamorfoza po domnevnem kanaliziranem sporo\xc4\x8dilu \xc2\xbbEstele iz ozvezdja Grui\xc2\xab\xc2\xa0pomeni rekonstrukcijo, transformacijo in dvig duha \xc2\xbbna raven popolnega ravnovesja svetlobe.\xc2\xab\n_START_SECTION_\nOnostranski svetovi\n_START_PARAGRAPH_\nPoleg vidnega sveta naj bi po Tesla metamorfozi obstajal tudi nevidni svet, v katerem naj bi \xc5\xbeivela razli\xc4\x8dna astralna bitja. Anja Petrovi\xc4\x87 omenja obstoj vira/izvora/jedra  in raznih \xc2\xbbenergijskih bitij\xc2\xab. Med njimi sre\xc4\x8damo angele, arhangele, vodnike, samoroge, svetlobna bitja, ptice in \xc2\xbboko\xc2\xab (znano tudi kot Rajevo, Horusovo oko, Bo\xc5\xbeje oko itd.), pa tudi cele pokrajine in mesta. Sam Tesla je opisoval svoja astralna potovanja, kjer se je sre\xc4\x8deval z ljudmi iz drugih dimenzij, v njihovih civilizacijah pa prav tako obstajajo razli\xc4\x8dne dr\xc5\xbeave.  Tesla naj bi tudi trdil, da v vesolju obstaja jedro, iz katerega \xc4\x8drpamo znanje, mo\xc4\x8d in navdih. Swami Vivekananda, ki je leta 1906 obiskal Teslin laboratorij, je trdil, da je v njegovih poskusih z elektriko videl vse hindujske bogove, v klju\xc4\x8dno z Vi\xc5\xa1nujem, \xc5\xa0ivo in Brahmo. S tim. PIP kamero so bile posnete tudi bele svetlobne krogle, ki se med seanso premikajo okrog masa\xc5\xbene mize, pri tem pa spreminjajo obliko in velikost. V Tesla metamorfozi naj bi se pojavljali tudi primeri s prostim o\xc4\x8desom vidnih orbov. Kot energijski bitji sta posebej izpostavljena domnevna Estela iz ozvezdja Grui in sam Nikola Tesla, omenjena pa je tudi mati Tereza, ki naj bi bila sicer eno in isto bitje kot Sv. Petka ali Sveta Paraskeva.\n_START_SECTION_\nStruktura du\xc5\xa1evnosti\n_START_PARAGRAPH_\nDu\xc5\xa1evnost naj bi bila zgrajena iz integrativnega uma, podzavestnega uma in zavestnega uma. Anja Petrovi\xc4\x87 tri vrste uma ponazori s prispodobo: \xc4\x8de je zavestni um kot vrh ledene gore, podzavestni um skriti del ledene gore, je integrativni um kot morje. Integrativni um, ki naj bi bil lociran v podalj\xc5\xa1ani hrbtenja\xc4\x8di, je v bistvu\xc2\xa0\xc2\xbbdu\xc5\xa1a\xc2\xab, v telesu pa naj bi se oblikoval v \xc4\x8detrtem mesecu nose\xc4\x8dnosti.  Du\xc5\xa1evnost naj bi bila povezana tudi s tim. \xc2\xbbintegralno mo\xc5\xbegansko kupolo\xc2\xab, ki naj bi se po dveh letih spremenila v podzavestne misli, sicer pa naj bi vsebovala vse informacije, navzo\xc4\x8de pred rojstvom, vklju\xc4\x8dno z latentnimi ve\xc5\xa1\xc4\x8dinami in potenciali.  Po sedmem letu starosti naj bi vloga integrativnega uma zakrnela, podzavestni in zavestni del uma pa se lo\xc4\x8dita.  _NEWLINE_Posebej Petrovi\xc4\x87eva obravnava zavest. Zavest naj ne bi bila materija ali oblika in naj bi bila eno z vsemi bitji, \xc4\x8deprav ima vsak posameznik sicer razli\xc4\x8dni razvito zavest, glavne omejitve pa naj bi bile strahovi,  dvomi in ne dovolj jasna prepri\xc4\x8danja. V procesu zdravljenja je posebej pomembna tista zavest, ki je povezana s srcem, z namero, \xc5\xbeivljenjskimi cilji in \xc5\xbeivljenjskimi \xc5\xbeeljami. Mo\xc5\xbeno naj bi bilo, da je pomen namere v ustvarjanju resonance z izbranim oddaljenim objektom.  Kakorkoli \xc5\xbee- s polikontrastno interferen\xc4\x8dno fotografijo (PIP) naj bi bilo mogo\xc4\x8de pokazati, da so frekvence Tesla metamorfoze lahko prisotne pri masa\xc5\xbeni mizi \xc5\xbee tedaj, ko je ta miza \xc5\xa1e prazna, da torej zgolj namera lahko \xc5\xbee \xc2\xbbprikli\xc4\x8de\xc2\xab\xc2\xa0tovrstne frekvence.  Namere ne smemo povezovati z vero- po Anji Petrovi\xc4\x87 vera v rezultat pri Tesla metamorfozi ni klju\xc4\x8d, pomanjkanje vere je lahko celo koristno, ker stranka potem nima pri\xc4\x8dakovanj in ni navezana na izzid seanse. _NEWLINE_Zavest \xc4\x8dloveka naj bi bila linearna, zavest astralnih bitij pa spiralna, kro\xc5\xbena, piramidasta in razlika med tema dvema tipoma zavesti naj bi glavni vzrok, da naj bi ljudje te\xc5\xbeko vzpostavljali stik z nevidnim svetom.  Petrovi\xc4\x87eva poudarja dve Teslini sporo\xc4\x8dili: da naj bi celo v anorganskih snoveh obstajalo \xc5\xbeivo na\xc4\x8delo, in da naj bi ne\xc4\x8distost uma povzro\xc4\x8dala bolezen in smrt.   Petrovi\xc4\x87eva navaja izjavo Nikole Tesle, da je telo tako krhko, da ga lahko po\xc5\xa1kodujejo \xc5\xbee beseda, dih, pogled ali celo le misel.\n_START_SECTION_\nReinkarnacija\n_START_PARAGRAPH_\nTesla metamorfoza priznava obstoj reinkarnacije.  Spomini na prej\xc5\xa1nja \xc5\xbeivljenja naj bi se nahajali v tim. integrativnem umu (du\xc5\xa1i), ki naj bi imel sposobnost pre\xc5\xbeiveti telesno smrt.\n_START_SECTION_\n13 verig DNK\n_START_PARAGRAPH_\nPo sporo\xc4\x8dilu, ki naj bi bilo kanalizirano od \xc2\xbbEstele iz ozvezdja Grui\xc2\xab\xc2\xa0naj bi imeli ljudje neko\xc4\x8d 13 verig DNK, te verige pa naj bi pri\xc4\x8dele propadati pred 26.000 leti.  Izginotje teh verig naj bi povzro\xc4\x8dili mo\xc4\x8dni magnetni valovi iz vesolja in padci asteroidov.  Nazadnje naj bi ostala ena sama veriga v obliki dvojne vija\xc4\x8dnice.   Nauk o trinajstih verigah DNK je nadgradnja ideje o obstoju 12 verig DNK, kakr\xc5\xa1no sre\xc4\x8damo tudi v ponovni povezavi Erica Pearla. Pomen dodatnih 12 verig DNK naj bi bil v tem, da naj bi omogo\xc4\x8dale telepatsko sporazumevanje, in da naj bi hranile znanje in ve\xc5\xa1\xc4\x8dine iz drugih ravni.\n_START_SECTION_\n\xc4\x8cakre in aksiatonalne linije\n_START_PARAGRAPH_\nNi povsem jasno, od kod je pri\xc5\xa1la ideja o tim. aksiatonalnih linijah. Po nekaterih se je razvila znotraj kabalisti\xc4\x8dne tradicije, po drugih pa gre za vplive kitajske kineziologije ali japonske akupunkture tsubo. Leta 1973 je J.J. Hurtak v delu \xc2\xbbKnjiga znanja, Enohovi klju\xc4\x8di\xc2\xab\xc2\xa0objavil obse\xc5\xbeno poglavje o obstoju omenjenih  linij, ki so po njegovem  enakovredne meridijanom tradicionalne kitajske medicine, le da so te linije na konceh odprte in telo povezujejo z zvezdami. Aksiatonalne linije naj bi bile \xc5\xa1e posebno mo\xc4\x8dno povezane s hrbtenico in \xc4\x8dakrami . Iz tradicionalne kitajske medicine poznani meridijani naj bi bili povezani s tim. regresivnimi aksiatonalnimi linijami, aksiatonalne linije v progresivnem smislu, ki naj bi telo povezovale z vi\xc5\xa1jim jazom, pa so bile neko\xc4\x8d v preteklosti prekinjene. S ponovno povezavo teh linij naj bi se za\xc4\x8dela doba lu\xc4\x8di, preko povezave pa naj bi se spreminjali geni, telesni organi naj bi ozdraveli ali se obnovili, mo\xc5\xbeno naj bi bilo ozdravljenje nekaterih te\xc5\xbekih bolezni kot npr. rak in celo o\xc5\xbeivljanje umrlih. Na osnovi Hurtakovih opisov je nastalo ve\xc4\x8d tehnik za vzpostavljanje ponovne povezave. Eric Pearl se je tehnike nau\xc4\x8dil od Cipore Leiserowicz in ta od Janet DiGiovanne.  Pri tej prvotni tehniki s prstnimi blazinicami drsimo po domnevnih poteh aksiatonalnih linij. Za vzpostavitev ponovne povezave sta \xc5\xbee pri tej tehniki potrebna dva obiska z dvodnevnim presledkom.  Pearlov pristop pa temelji na uporabi \xc4\x8dakre dlani brez dotikanja klienta. Pristop Tesla metamorfoze se navzven ne razlikuje od ponovne povezave, uporabljajo pa se dodatne to\xc4\x8dke in nekoliko druga\xc4\x8dna \xc2\xbbtriangulacija\xc2\xab\xc2\xa0(uporaba simbolov- pe\xc4\x8datov). V Tesla metamorfozi velja na\xc4\x8delo, da ima vsaka \xc4\x8dakra sicer svojo lastno zavest, oziroma, da je vsaka \xc4\x8dakra pravzaprav \xc5\xbeivo bitje.  Poseben pomen Petrovi\xc4\x87eva pripisuje \xc4\x8de\xc5\xa1ariki, ki predstavlja most za vstopanje v druge dimenzije.\n_START_SECTION_\nReakcije\n_START_PARAGRAPH_\nPo seansah Tesla metamorfoze redko nastopijo razli\xc4\x8dne reakcije v obliki za\xc4\x8dasnega poslab\xc5\xa1anja bolezenskih znakov. Med samimi tretmani se lahko pojavijo nehoteni gibi, zavzemanje nenavadnih telesnih  dr\xc5\xbe, smeh ali jok brez razloga, vidne reakcije (videnje barv, oblik, podob), slu\xc5\xa1ne reakcije (brnenje, zvoki orkestrov ali zborov), reakcije, ki so vezani na vonjanje, okus, pojavljajo se lahko \xc5\xa1\xc4\x8demenje, utripanje, vibracije, ob\xc4\x8dutki hladu ali toplote.\n_START_SECTION_\nKako deluje Tesla metamorfoza\n_START_PARAGRAPH_\nTesla metamorfoza se izvaja na treh ravneh in sicer kot Tesla metamorfoza zdravja (Tesla metamorfoza I), Tesla komunikacija du\xc5\xa1e (Tesla metamorfoza II) in kot Tesla metamorfoza svetlobnega telesa (Tesla metamorfoza III). Pri nobeni od teh treh metod iskanje za\xc5\xa1\xc4\x8dite s klicanjem angelov, vodnikov itd. ni potrebno in tako ravnanje naj bi temeljilo na strahu in nezaupanju v lastno po\xc4\x8detje. Za prakticiranje Tesla metamorfoze sta poleg osnovne predispozicije za stik s Tesla valovi pomembni \xc5\xa1e dve klju\xc4\x8dni stvari: visoka moralna na\xc4\x8dela in ljubezen.  \xc5\xbde Tesla naj bi mo\xc4\x8dno vztrajal pri morali in etiki, zato je pomembno, da so praktikove namere \xc4\x8diste, da vedno preveri svoja hotenja zakaj nekaj dela. Dokler praktiki Tesla metamorfoze ljubezni niso sposobni iz\xc5\xbearevati spontano, najprej dose\xc5\xbeejo, da se osredoto\xc4\x8denost iz mo\xc5\xbeganov prenese na raven srca , kjer nato za\xc4\x8dutijo prijetno toplino in jo preobrazijo v ljubezen. Praktiki sami se na seminarjih nau\xc4\x8dijo kako se uglasiti s frekvencami Tesla metamorfoze. Najpomembnej\xc5\xa1a pri tem je namera, potem pa misel oziroma pro\xc5\xa1nja za zdravilne frekvence. Pomembno je tudi praktikovo stanje hvale\xc5\xbenosti, da je lahko del tega energijskega polja. Tesla metamorfozo I, II in III Anja Petrovi\xc4\x87 pou\xc4\x8duje na svojih delavnicah, poleg teh treh stopenj pa obstaja tudi Mentorski program in pa Program za u\xc4\x8ditelja Tesla metamorfoze.  Slovenka Rina Doreni je postala prvi mentor Tesla metamorfoze, Anja Petrovi\xc4\x87 pa je bila v letu 2015 \xc5\xa1e vedno edina certificirana u\xc4\x8diteljica tega duhovnega sistema.\n_START_SECTION_\nTesla metamorfoza zdravja\n_START_PARAGRAPH_\nNamen Tesla metamorfoze zdravja je, da frekvenco svetlobe v telesu \xc4\x8dloveka pripelje v popolno ravnovesje. Tesla metamorfoza zdravja se izvaja tako, da se stranke praktik ne dotika, ampak hodi okrog masa\xc5\xbene mize in \xc4\x8duti komunikacijo med svojimi dlanmi in strankinim telesom. Praviloma so potrebne tri seanse, redkeje \xc5\xa1tiri ali pet.Tesla metamorfoza zdravja je navzven videti enako kot zdravljenje s ponovno povezavo, toda raziskave Ljuba Ristovskega naj bi pokazale, da se pri Tesla metamorfozi aktivirajo specifi\xc4\x8dni valovi, ki se na polikontrastni interferen\xc4\x8dni fotografiji (PIP) ka\xc5\xbeejo kot purpurne barve. Razlika med dolo\xc4\x8denimi na\xc4\x8dini zdravljenja naj ne bi bila v tem kako polagamo ali premikamo roke, temve\xc4\x8d v tem, do kak\xc5\xa1nih frekvenc in gostot energije, informacij in svetlobe lahko dostopamo in komuniciramo z njimi. To energijo uporabljamo neposredno iz aktivnega etra oz. vesoljnega polja. \xc4\x8ce na posnetkih tretmanov Tesla metamorfoze prevladujejo purpurne barve, pa pri tretmanih reikija, Theta zdravljenju in ponovni povezavi prevladujejo zeleni valovi. Purpurna barva je sicer barva kronske \xc4\x8dakre in to morda pomeni, da Tesla metamorfoza aktivira to \xc4\x8dakro Pri ve\xc4\x8dini zdravilnih metod energija te\xc4\x8de skozi roke zdravilca, v Tesla metamorfozi pa se zdi, da je energija vse naokrog ter da zdravljenec in \xc2\xbbzdravitelj\xc2\xab\xc2\xa0postaneta del nje. Pri zdravljenju s Tesla metamorfozo gre za zdravljenje z zavestjo vi\xc5\xa1je inteligence, praktik v resnici sploh ni\xc4\x8desar ne zdravi. _NEWLINE_Rezultati zdravljenja s Tesla metamorfozo naj bi bili veliki- vsaj v nekaterih primerih naj bi pri\xc5\xa1lo do spreminjanja genetike in odprave prirojenih napak (npr. spreminjanje velikosti prsnega ko\xc5\xa1a, podalj\xc5\xa1anje noge), obstajali naj bi primeri ozdravitev \xc5\xa1tevilnih bolezni kot so po\xc5\xa1kodbe hrbtenice, te\xc5\xbeave z o\xc4\x8dmi, rak, tumor, cerebralna paraliza, luskavica, huda obolenja srca, epilepsija, te\xc5\xbeave s prostato , artritis, sindrom kroni\xc4\x8dne utrujenosti, AIDS, herpes, lupus, hromost itd. Toda po drugi strani praktik sam ni\xc4\x8desar ne zdravi, zdravljenje je v rokah vi\xc5\xa1je inteligence- zato tudi ne more re\xc4\x8di ali bo stranka res dobila pomo\xc4\x8d, ki jo \xc5\xbeeli. Anja Petrovi\xc4\x87 trdi, da ni nobenega zagotovila kaj se bo med zdravljenjem zgodilo, ker da je vse odvisno od dogovora med bolnikom in vi\xc5\xa1jo inteligenco.\n_START_SECTION_\nTesla komunikacija du\xc5\xa1e\n_START_PARAGRAPH_\nTesla komunikacija du\xc5\xa1e naj bi nastala pod vplivom kanaliziranega sporo\xc4\x8dila \xc2\xbbEstele iz ozvezdja Grui\xc2\xab, da se na astralnih nivojih u\xc4\x8dijo s podobami, ne na umski ravni, in da naj bi integrativni um vseboval spomine na znake in simbole. Poleg tega J.J.Hurtak v svoji knjigi \xc2\xbbKnjiga znanja, Enohovi klju\xc4\x8di\xc2\xab\xc2\xa0navedel, da se povezava du\xc5\xa1e z univerzalnim omre\xc5\xbejem zgodi skozi telepatsko komunikacijo, kar naj bi posamezniku omogo\xc4\x8dilo povezavo z drugimi galakti\xc4\x8dnimi obmo\xc4\x8dji in celo z obmo\xc4\x8dji \xc2\xbbhipervesoljske inteligence\xc2\xab. Pri Tesla komunikaciji du\xc5\xa1e se praktik poda v globine podzavesti, praktik zapi\xc5\xa1e vse kar zaznava kot pojme, podobe, \xc4\x8dustva, ker imajo tak\xc5\xa1ne zaznave lahko velik pomen za strank, praktik pa se ne sme vpletati, ni\xc4\x8desar ne dodaja in ni\xc4\x8desar ne interpretira.  Na ta na\xc4\x8din naj bi se vzpostavila komunikacija med zavestnim, podzavestnim, integralnim in univerzalnim umom. Tesla komunikacija du\xc5\xa1e je lahko uspe\xc5\xa1na v primeru, ko Tesla metamorfoza zdravja odpove, saj naj bi Tesla komunikacija du\xc5\xa1e lahko razre\xc5\xa1ila \xc4\x8dustveno zavoro, ki prepre\xc4\x8duje potek obi\xc4\x8dajnega Tesla zdravljenja. S pomo\xc4\x8djo Tesla komunikacije du\xc5\xa1e lahko na plano spravimo tudi zatajevane ob\xc4\x8dutke, prikrite strahove in resni\xc4\x8dne motive, s tem pa lahko spreminjamo svoje vedenje in postajamo bolj\xc5\xa1i ljudje.  To metodo lahko uporabimo tudi tedaj, ko zaradi hospitalizacije ali kome ni mogo\xc4\x8de narediti Tesla metamorfoze zdravja, zato je Anja Petrovi\xc4\x87 to metodo ozna\xc4\x8dila tudi kot zdravljenje na daljavo.\n_START_SECTION_\nOdnos med Tesla metamorfozo in znanostjo\n_START_PARAGRAPH_\nTesla metamorfoza se je razvila iz ponovne povezave in ugotovitve glede slednje v marsi\xc4\x8dem veljajo tudi za samo Tesla metamorfozo. Eric Pearl trdi, da izvajanje ponovne povezave na svet prina\xc5\xa1a svetlobo in informacije, da ponovno povezuje DNK verige in strune. Eric Pearl vidi povezavo med kvantno mehaniko in ponovno povezavo tudi v tem, da frekvence ponovne povezave ne slabijo z razdaljo. Enako naj bi se tudi valovi, ki jih ustvarja Tesla metamorfoza, krepili z razdaljo. Iz vidika sklicevanja na kvantno mehaniko kritiki podobne metode in tehnologije opredeljujejo kot obliko kvantnega misticizma, ki svoje koncepte opisuje z izrazoslovjem kvantne mehanike, vendar je po mnenju stroke psevdoznanost oz. \xc5\xa1arlatanstvo. _NEWLINE_Pri zdravljenju s pomo\xc4\x8djo ponovne povezave naletimo na primere ozdravljenj te\xc5\xbekih bolezni kot so rakava obolenja , AIDS  itd\xe2\x80\xa6 Tillerjeve raziskave so pokazale, da zdravilne frekvence zdravljenja s ponovno povezavo povzro\xc4\x8dajo pove\xc4\x8danje vi\xc5\xa1ka proste termodinami\xc4\x8dne energije, kar bi lahko pojasnilo spremembo energije pri praktikih in nenadno sposobnost zdravljenja drugih. Schwarzove raziskave so pokazale, da prakti\xc4\x8dno vsi udele\xc5\xbeenci seminarja o zdravljenju s ponovno povezavo pridobijo ve\xc4\x8dje sposobnosti za energijsko zdravljenje. Korotkove raziskave pa so pokazale, da se tekom seminarja signifikantno spreminja elektromagnetno polje v prostorih seminarja. Pri sami Tesla metamorfozi , ki velja za nadgradnjo ponovne povezave doslej niso bile objavljena nobena poro\xc4\x8dila ali raziskave o povezavi med Tesla metamorfozo in ozdravitvami. Naj bi pa Ljubo Ristovski s pomo\xc4\x8djo polikontrastne interferen\xc4\x8dne fotografije (tim. PIP) seans Tesla metamorfoze pokazal, da je energija, ki je bila uporabljena v Tesla metamorfozi, istovetna frekvencam Teslinih valov. Tesla metamorfozo je podprl tudi Goran Marjanovi\xc4\x87, ki je po Teslinih podatkih uspel izdelati tim. Teslino tuljavo, na osnovi teoreti\xc4\x8dnega modela vesolja glede na velikost predmeta in gostoto energije pa je pri\xc5\xa1el do sklepa o obstoju Teslinih valov. _NEWLINE_Podro\xc4\x8dje Tesla komunikacije du\xc5\xa1e in Tesla metamorfoze zdravja je \xc5\xa1e neraziskano. Anja Petrovi\xc4\x87 sama trdi, da kljub dobrim rezultatom nima znanstvenega pojasnila kaj se dogaja med Tesla komunikacijo du\xc5\xa1e. Tesla metamorfoza svetlobnega telesa je \xc5\xa1e posebej povezana z idejo o rekonstrukciji 13 verig DNK. Ideja o 13 verigah DNK je nadgradnja ideje o obstoju 12 verig DNK, ki jo sre\xc4\x8damo pri ponovni povezavi. Genetik James H. Thomas z Univerze v Washingtonu je na vpra\xc5\xa1anje o Pearlovih trditvah glede 12 verig DNK odgovoril, da je Pearl bodisi \xc5\xa1arlatan, bodisi blodnjav, njegove trditve pa, da niso vredne pozornosti.\n_START_SECTION_\nOdnos med etiko Tesla metamorfoze in medicinsko etiko\n_START_PARAGRAPH_\n\xc4\x8ceprav ima Tesla metamorfoza lahko zdravstvene rezultate, pa ni  alternativna medicina v o\xc5\xbejem pomenu besede,  saj praktik v nasprotju z zdravitelji ni\xc4\x8desar ne zdravi. Praktik namre\xc4\x8d ne nadzira zdravljenja, ampak se v nekem smislu \xc2\xbbigra\xc2\xab\xc2\xa0z energijo in jo \xc2\xbb\xc4\x8duti\xc2\xab, pri \xc4\x8demer naj se sploh ne bi naslanjal na svojo logiko. Samo zdravljenje- v kolikor se zgodi- je po trditvah Anje Petrovi\xc4\x87 plod vi\xc5\xa1je inteligence, zato presega na\xc5\xa1 razum in znanje. Ker praktiki Tesla metamorfoze niso zdravniki ali zdravitelji, svojim strankam obenem ne prepovedujejo uporabo zdravni\xc5\xa1ke pomo\xc4\x8di. _NEWLINE_Kljub temu pa je Petrovi\xc4\x87eva zelo kriti\xc4\x8dna do sodobne medicine. Tako jo npr. kritizira, da laj\xc5\xa1a te\xc5\xbeave, vzrokov bolezni pa ne odpravlja. Obenem tvega tudi odkrit spopad z medicino, saj opozarja, da tablet ne bi smeli jesti kot bombone, ker da imajo tablete tudi kontraindikacije. Nasprotno pa naj bi Tesla metamorfoza \xc4\x8dlovekovemu telesu pomagala, da samo najde popolno ravnovesje svetlobe.\n_START_SECTION_\nTesla metamorfoza v Sloveniji\n_START_PARAGRAPH_\nAnja Petrovi\xc4\x87 je Tesla metamorfozo v Slovenijo prvi\xc4\x8d prinesla \xc5\xbee leta 2010. Njena u\xc4\x8denka Rina Doreni je bila leta 2013 edina u\xc4\x8denka s polo\xc5\xbeajem mentorja Tesla metamorfoze. Kot praktik in mentor pomaga \xc5\xa1iriti Tesla metamorfozo v Sloveniji.'